text: efterretningstjeneste
  
  publiceret: 2023-04-21 13:52:41+02:00
  Efterretningstjeneste er en funktion, der såvel gennem offentlige som ikke-offentlige kilder søger at skaffe de politiske og militære myndigheder i et land oplysninger om forhold i og uden for landet, der kan være af interesse for dispositioner, beslutninger og egne sikkerhedsforanstaltninger.
  I Danmark varetages efterretningstjenesten med henblik på landets indre sikkerhed af Politiets Efterretningstjeneste, PET, mens oplysninger vedrørende landets ydre sikkerhed indhentes af Forsvarets Efterretningstjeneste, FE. Begge tjenester beskæftiger sig med kontraefterretningstjeneste, også kaldet kontraspionage, der har til opgave at søge oplysninger om fremmede efterretningstjenester og om indenlandske samfundsnedbrydende kredse.